CELEX: 32017D2277
Language: hr
Date: 2017-12-08 00:00:00
Title: Provedbena odluka Komisije (EU) 2017/2277 оd 8. prosinca 2017. kojom se utvrđuje da privremena obustava povlaštene carine na temelju članka 15. Uredbe (EU) br. 19/2013 Europskog parlamenta i Vijeća nije primjerena za uvoz banana podrijetlom iz Perua

9.12.2017   
            
            
               HR
            
            
               Službeni list Europske unije
            
            
               L 326/53
            
         PROVEDBENA ODLUKA KOMISIJE (EU) 2017/2277
   оd 8. prosinca 2017.
   kojom se utvrđuje da privremena obustava povlaštene carine na temelju članka 15. Uredbe (EU) br. 19/2013 Europskog parlamenta i Vijeća nije primjerena za uvoz banana podrijetlom iz Perua
   EUROPSKA KOMISIJA,
   uzimajući u obzir Ugovor o Europskoj uniji i Ugovor o funkcioniranju Europske unije,
   uzimajući u obzir Uredbu (EU) br. 19/2013 Europskog parlamenta i Vijeća od 15. siječnja 2013. o primjeni bilateralne zaštitne klauzule i mehanizma stabilizacije za banane iz Sporazuma o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane (1), a posebno njezin članak 15. stavak 2.,
   budući da:
   
               (1)
            
            
               Sporazumom o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, koji se privremeno primjenjuje u pogledu Perua od 1. ožujka 2013., uveden je mehanizam stabilizacije za banane.
            
         
               (2)
            
            
               U skladu s tim mehanizmom stabilizacije, kako je proveden Uredbom (EU) br. 19/2013, ako se premaši utvrđeni granični obujam za uvoz svježih banana (tarifni broj 0803 00 19 kombinirane nomenklature Europske unije od 1. siječnja 2012.) iz jedne od predmetnih zemalja, Komisija može provedbenim aktom, koji se donosi u skladu s hitnim postupkom iz članka 14. stavka 4. Uredbe (EU) br. 19/2013, privremeno obustaviti povlaštenu carinu koja se primjenjuje na uvoz svježih banana iz te zemlje ili utvrditi da takva obustava nije primjerena.
            
         
               (3)
            
            
               Uvoz svježih banana podrijetlom iz Perua u Uniju 16. listopada 2017. premašio je prag od 93 750 tona utvrđen Sporazumom.
            
         
               (4)
            
            
               U tom je kontekstu, u skladu s člankom 15. stavkom 3. Uredbe (EU) br. 19/2013, Komisija uzela u obzir učinak predmetnog uvoza na stanje tržišta Unije za banane kako bi odlučila treba li se povlaštena carina obustaviti. Komisija je u tu svrhu razmotrila učinak predmetnog uvoza na razinu cijene u Uniji, razvoj uvoza iz drugih izvora te ukupnu stabilnost tržišta Unije za svježe banane.
            
         
               (5)
            
            
               U trenutku kad je premašio prag za 2017., uvoz svježih banana iz Perua činio je samo 2,7 % uvoza u Uniju svježih banana na koje se primjenjuje mehanizam stabilizacije za banane. Nadalje, uvoz iz Perua čini tek 2,25 % ukupnog uvoza svježih banana u Uniju.
            
         
               (6)
            
            
               Uvoz iz velikih zemalja izvoznica s kojima je Unija također sklopila sporazum o slobodnoj trgovini, prije svega Kolumbije, Ekvadora i Kostarike, iznosio je 58,7 %, 61,4 %, odnosno 60,4 % njihovih pragova. „Neiskorištene” količine u okviru mehanizma stabilizacije (približno 2,3 milijuna tona) znatno su veće od ukupnog dosadašnjeg uvoza iz Perua (93,8 tisuća tona).
            
         
               (7)
            
            
               Kad je riječ o cijenama, uvoz banana iz Perua nije imao učinak sniženja na uvozne cijene banana svih podrijetla. Uvozna cijena banana iz Perua tijekom prvih osam mjeseci 2017. u prosjeku je iznosila 732 EUR po toni, što je zapravo više od (ponderirane) prosječne uvozne cijene u Uniju banana svih podrijetla (približno 720 EUR po toni). Štoviše, potonja cijena slijedi godišnji trend te je relativno stabilna.
            
         
               (8)
            
            
               Iz naknadne procjene učinka uvoza iz Perua na veleprodajne cijene u trenutku u kojem je taj uvoz premašio prag jasno je da, iako je ponderirana prosječna veleprodajna cijena za banane (svih podrijetla) u Uniji u rujnu 2017. (861 EUR po toni) bila 9,5 % niža nego u rujnu 2016. (952 EUR po toni), veleprodajna cijena banana proizvedenih u EU-u ostala je relativno stabilna, 910 EUR po toni u rujnu 2017. u usporedbi sa 915 EUR po toni u rujnu 2016.
            
         
               (9)
            
            
               Stoga u ovoj fazi nema naznaka da se uvozom svježih banana iz Perua iznad utvrđenoga godišnjega graničnog obujma uvoza narušila stabilnost tržišta Unije ili da je to imalo znatniji utjecaj na položaj proizvođača u Uniji.
            
         
               (10)
            
            
               U listopadu 2017. nije bilo naznaka da je gospodarsko stanje u najudaljenijim regijama Unije ozbiljno narušeno ili da bi moglo doći do njegova ozbiljnog narušavanja.
            
         
               (11)
            
            
               Stoga se obustava povlaštene carine na uvoz banana podrijetlom iz Perua u ovoj fazi ne čini primjerenom,
            
         DONIJELA JE OVU ODLUKU:
   Članak 1.
   Privremena obustava povlaštene carine na uvoz svježih banana razvrstanih u tarifni broj 0803 00 19 kombinirane nomenklature Europske unije i podrijetlom iz Perua nije primjerena.
   Članak 2.
   Ova Odluka stupa na snagu na dan objave u Službenom listu Europske unije.
   
      Sastavljeno u Bruxellesu 8. prosinca 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 17, 19.1.2013., str. 1.